Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2022/C 170/10)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ANSØGNING OM ÆNDRING AF PRODUKTSPECIFIKATION

»Roero«

PDO-IT-A1261-AM03

Ansøgningsdato: 19.7.2018

1. Regler, der finder anvendelse på ændringen

Artikel 105 i forordning (EU) nr. 1308/2013 – væsentlig ændring

2. Beskrivelse af og begrundelse for ændringen

2.1. Mærkningsregler

For typerne »Roero« Arneis og »Roero« Arneis Spumante (mousserende) kan betegnelsen også anvendes alene uden at angive druesorten, dvs. Roero eller Roero Arneis og Roero Spumante eller Roero Arneis Spumante.

Disse ændringer afspejler producentens hensigt med bedre at fremme betegnelsen og henvisningen til produktionsområdet, også med hensyn til hvidvine, der er fremstillet af druen Arneis i overensstemmelse med de gældende bestemmelser for typen »Roero« Rosso (rød), der er baseret på druen Nebbiolo.

Punkt 9 (Andre betingelser) i enhedsdokumentet og artikel 1 og 7 i produktspecifikationen er blevet ændret.

2.2. Betegnelser og vine

Indførelsen af typerne »Roero«/»Roero« Arneis Riserva – kategori (1) vin

Producenterne ønskede at udnytte egenskaberne for lagring af vinen »Roero« (BOB), der er fremstillet af druer af sorten Arneis, der dyrkes i stor udstrækning i produktionsområdet. Dette afspejler en stadig stigende tendens blandt producenterne af denne vin i de senere år, samtidig med at det også gør det muligt for dem at udvide deres vinsortiment, der udbydes til forbrugerne.

Punkt 4 (Beskrivelse af vinene) i enhedsdokumentet og artikel 1, 2, 4, 5 og 6 i produktspecifikationen er blevet ændret.

2.3. Produktionsområde

Dette er en redaktionel ændring, der omfatter en mere detaljeret beskrivelse af afgrænsningen af produktionsområdet. Ordene »frem til Piobesi d’Alba-Guarenes provinshovedvej« er blevet erstattet af »frem til provinshovedvej SP 10. Afgrænsningen fortsætter langs denne hovedvej til vejkrydset ved den regionale hovedvej SR 29, der fortsætter nordpå helt til Corneliano d’Alba-Guarenes kommunegrænse, som fortsætter til den støder på provinshovedvej SP 171.«

Dette er en mere præcis afgrænsning af produktionsområdet, der ikke omfatter nogen ændring til eller udvidelse af området i sig selv.

Punkt 6 (Afgrænset geografisk området) i enhedsdokumentet og artikel 3 (Drueproduktionsområdet) i produktspecifikationen er blevet ændret.

2.4. Vindyrkningsregler

a) Ordene »højde over havet: ikke mere end 400 m over havet« er blevet slettet.

Grænsen for højde over havet på 400 m for vine er blevet slettet, fordi der ikke findes sådanne højder i produktionsområdet. Det blev derfor anset for at være hensigtsmæssigt at slette denne henvisning for at sikre, at produktspecifikationen afspejler virkeligheden.

Artikel 4, stk. 2, i produktspecifikationen er blevet ændret.

b) Begrænsningerne for de opbindings- og beskæringssystemer, der skal anvendes, er blevet slettet, idet der ud over de traditionelle metoder som vertikal espalier og Guyotbeskæring også kan anvendes andre systemer til at fremstille druer af høj kvalitet i de mængder, der er fastsat i produktspecifikationen.

Agronomiske metoder og vindyrkningsmetoder har udviklet sig gennem årene, og producenterne har fastslået, at sorten Arneis især kan dyrkes med succes selv ved at anvende andre former for beskæring end dem, der i øjeblikket er tilladte, og dette gør det muligt at opnå druer med ideelle egenskaber til fremstilling af vinen »Roero« (BOB) af høj kvalitet. Producenterne kan vedtage de praksisser, som de finder mest passende til at forbedre kvaliteten for de druer og den vin, som de fremstiller.

Artikel 4, stk. 2, i produktspecifikationen er blevet ændret.

c) Nødvanding er tilladt.

Som følge af klimaændringer i de senere år og også i betragtning af, at jordbunden i området Roero hovedsageligt er sandagtigt, anses det for at være forsvarligt at lade dette være en mulighed for at undgå vandstress, især for yngre planter.

Artikel 4 i produktspecifikationen er blevet ændret.

2.5. Regler for vinfremstilling

Der er blevet tilføjet obligatoriske lagringsperioder for typerne »Roero« (hvid) med benævnelsen Riserva (16 måneder) og med en supplerende geografisk betegnelse (4 måneder).

Der er blevet fastsat en minimumslagringsperiode på grundlag af producentens erfaring med hensyn til de fremragende egenskaber, som de ønsker at anvende for at klassificere disse vine.

Artikel 5 (Regler for vinfremstilling) i produktspecifikationen er blevet ændret.

2.6. Beskrivelse af vinene — Egenskaber ved forbrug

For typerne »Roero«/»Roero« Arneis, kategori (1) vin er værdierne for minimalt totalt alkoholindhold udtrykt i volumen og minimalt indhold af sukkerfrit ekstrakt blevet øget, og farvedeskriptorerne er blevet udvidet.

Disse ændringer er baseret på resultater af analyser, der er udført på vine over de sidste 5 år og er knyttet til følgerne af klimaændringer, især højere temperaturer, idet der er blevet konstateret en generel og stadig stigning i minimumstemperaturerne, hvilket påvirker druernes styrke og koncentrationen af ekstrakt.

Som et resultat af disse betingelser er det minimale totale alkoholindhold steget fra 11 % vol. til 12 % vol., og det minimale indhold af sukkerfrit ekstrakt er blevet øget fra 15 g/l til 15,50 g/l for typerne »Roero«/»Roero« Arneis også Riserva.

— Farveskalaen er blevet udvidet fra »strågul« til »strågul til gyldengul«, idet en højere koncentration af ekstrakt og evt. raffinering eller lagring på træfade kan resultere i vine med mere varierende farver.

— Beskrivelsen af typerne »Roero« Rosso og »Roero« Bianco (kategori (1) vin) er blevet udvidet, med mere specifikke henvisninger til deres aroma, når de markedsføres.

Artikel 6 i produktspecifikationen og punkt 4 (Beskrivelse af vinene) i enhedsdokumentet er blevet ændret.

2.7. Mærkningsregler

Der fastsættes en bestemmelse, således at navne på yderligere geografiske enheder, der henviser til kommuner, dele af kommuner eller lokaliteter som defineret i matrikelregistret i overensstemmelse med den gældende lovgivning omfattes.

Efter omhyggeligt arbejde med at udvælge de berørte områder var hensigten bedre at kunne identificere vinenes oprindelse og dermed styrke tilknytningen til området ved at anvende mindre geografiske enheder som defineret i matrikelregistret og beliggende i det afgrænsede produktionsområde.

Artikel 7 i produktspecifikationen og punkt 9 (Andre betingelser) i enhedsdokumentet er blevet ændret.

2.8. Emballering

a) Til emballering af vinene »Roero« DOCG er al tilladt kapacitet anført i stedet for at specificere udelukket kapacitet.

Den tilladte kapacitet er anført af klarhedshensyn.

Artikel 8 i produktspecifikationen er blevet ændret.

b) Til emballering af vinene »Roero« DOCG anses alle lukkemekanismer i henhold til den gældende nationale lovgivning og EU-lovgivning for at være passende på nær kapsler og skruekapsler, der udelukkende er lavet af plastik.

Producenterne kan frit anvende enhver lukkemekanisme i henhold til den nuværende nationale lovgivning og EU-lovgivning på nær kapsler og skruekapsler, der udelukkende er lavet af plastik, idet disse anses for at være mindre passende for omdømmet for et produkt med det traditionelle DOCG-mærke.

Artikel 8 i produktspecifikationen er blevet ændret.

2.9. Kategorier af vinavlsprodukter

Kategori (4) Mousserende vin er blevet erstattet af kategori (5) Mousserende kvalitetsvin.

Ændringen er knyttet til den faktiske produktionssituation i området og afspejler det sande kvalitetsniveau for denne produktion. Mousserende vine med betegnelsen »Roero« DOCG fremstilles allerede i overensstemmelse med specifikke krav og egenskaber for vine i kategorien »Mousserende kvalitetsvin« som f.eks. med hensyn til druers naturlige alkoholindhold, fremstillingsmetoden og overtrykket i overensstemmelse med de krav, der er fastsat i den gældende lovgivning for denne kategori af produkter.

Artikel 3 (Kategorier af vinavlsprodukter), 4 (Beskrivelse af vine) og 8 (Tilknytning til området) i enhedsdokumentet og artikel 1-6 og 9 i produktspecifikationen er blevet ændret.

2.10. Tilknytning til området

Årsagssammenhængen mellem det geografiske område og produktets kvalitet eller egenskaber er blevet suppleret og forbedret med henvisning til de fremstillede vine og de menneskelige faktorers indflydelse.

Artikel 9 i produktspecifikationen og punkt 8 i enhedsdokumentet er blevet ændret.

2.11. Redaktionelle ændringer

I artikel 5 i specifikationen er en række typografiske fejl vedrørende starten på vinenes lagringsperiode blevet rettet. Ordlyd: »Roero Riserva (hvid) med en supplerende geografisk henvisning: 16 måneder fra den 1. november i det år, hvor druerne blev høstet« er blevet rettet som følger:

»Roero Riserva (hvid), også med en supplerende geografisk henvisning: 16 måneder fra den 1. november i det år, hvor druerne blev høstet«.

Med hensyn til det tidspunkt, hvor vinene blev markedsført, for ordlyden: »Roero (hvid), også med en supplerende geografisk henvisning: fra den 1. marts i det første år efter druehøsten« er ordet »også« blevet slettet, idet denne betingelse kun finder anvendelse på Roero (hvid) med en supplerende geografisk henvisning.

I specifikationens artikel 6 er følgende afsnit blevet slettet, idet det ikke længere er i overensstemmelse med den gældende lovgivning: »4. Det er op til ministeriet for landbrugspolitik — det nationale udvalg for beskyttelse og anvendelse af oprindelsesbetegnelser og typiske geografiske angivelser — ved dekret at ændre de minimumsgrænser, der henvises til ovenfor, og det sukkerfrie ekstrakt.«

Ordene »naturligt minimalt totalt alkoholindhold udtrykt i volumen« er blevet erstattet af den korrekte ordlyd »minimalt totalt alkoholindhold udtrykt i volumen«.

I artikel 7 (Beskrivelse og præsentation) i produktspecifikationen er der blevet tilføjet en henvisning til de nationale bestemmelser om anvendelsen af betegnelsen »Vigna«.

Der er blevet rettet en fejl i specifikationens bilag 2 vedrørende listen over supplerende geografiske enheder, hvor kommunen Guarene blev stavet forkert som »Guarente«.

I enhedsdokumentet er henvisninger til eksterne dokumenter som bilag til produktspecifikationen blevet slettet.

Visse kontaktoplysninger under »Andre oplysninger« i enhedsdokumentet er blevet ajourført.

ENHEDSDOKUMENT

1. Produktets betegnelse

Roero

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

4. Beskrivelse af vinen/vinene

»Roero«, også typen Riserva — vinkategori (1)

Den røde type »Roero« opnås fra fremstillingen af druen Nebbiolo.

Farve: rubinrød eller granatrød

Duft: karakteristisk, frugtagtig, nogle gange med antydning af røde frugter som f.eks. kirsebær, sure kirsebær, hindbær, brombær og solbær eller med krydrede noter, evt. med antydning af træ

Smag: tør, fyldig, harmonisk og evt. med tanniner

Minimalt totalt alkoholindhold udtrykt i volumen: 12,50 %

Minimalt indhold af sukkerfrit ekstrakt: 22,00 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12,5 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Roero«/»Roero« Arneis, også af typerne Riserva og Vigna — vinkategori (1)

Typen »Roero Bianco (hvid), også Riserva og/eller Vigna, fremstilles af dem lokale hvide druesort Arneis.

Farve: fra bleg strågul til gyldengul

Duft: delikat, karakteristisk, nogle gange med en let og elegant aroma, der minder om hvide blomster og antydning af frisk frugt lige fra æbler til ferskner og hasselnødder, evt. med antydning af træ

Smag: tør, elegant, harmonisk

Minimalt totalt alkoholindhold udtrykt i volumen: 12,00 %

Minimalt indhold af sukkerfrit ekstrakt: 15,50 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12,0 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Roero«/»Roero« Arneis Spumante – Kategorien Mousserende kvalitetsvin (5)

Typen »Roero«Spumante (mousserende) er fremstillet af den lokale hvide druesort Arneis.

Skum: fint og vedvarende

Farve: strågul af varierende intensitet

Duft: delikat, frisk, evt. med antydning af gær, brødskorpe og vanilje

Smag: fra brut nature til sød elegant, harmonisk

Minimalt totalt alkoholindhold udtrykt i volumen: 11,50 %

Minimalt indhold af sukkerfrit ekstrakt: 15,00 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10,5 Minimalt totalt syreindhold 5,0 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

a. Væsentlige ønologiske fremgangsmåder

—

b. Maksimale udbytter

»Roero«

56 hektoliter pr. hektar

»Roero« Arneis, også Spumante

70 hektoliter pr. hektar

6. Afgrænset geografisk område

Vinen »Roero« fremstilles i 19 kommuner på Tanaros venstre flodbred i området Roero, hvorfra vinen har fået sit navn, i provinsen Cuneo.

Druefremstillingsområdet omfatter hele den del af Roero, der kan sikre de vinegenskaber, der er beskrevet i produktspecifikationen.

Dette område i provinsen Cuneo omfatter hele det administrative område for kommunerne Canale, Corneliano d’Alba, Piobesi d’Alba og Vezza d’Alba samt en del af kommunerne Baldissero d’Alba, Castagnito, Castellinaldo, Govone, Guarene, Magliano Alfieri, Montà, Montaldo Roero, Monteu Roero, Monticello d’Alba, Pocapaglia, Priocca, S. Vittoria d’Alba, S. Stefano Roero og Sommariva Perno.

Dette område er afgrænset som følger: Fra skæringspunktet for grænserne mellem provinserne Asti og Cuneo og kommunerne Priocca og Canale løber afgrænsningslinjen nordpå langs provinsgrænsen mellem Cuneo og Asti op til vejkrydset ved Gianoglio (i 350 meters højde) i Montà d’Alba. Så løber den sammen med provinsvejen, der fører til Sterlotti mejerigård og følger San Vito-vejen til vejkrydset ved Colle di Cadibona-vejen (hovedvej 29).

Afgrænsningslinjen løber sammen med hovedvejen op til broen over floden Rollandi og følger floden, til den løber sammen med floden Prasanino og løber op ad Prasanino til 303 meters højde og så til 310 meters højde. Den følger provinshovedvejen mod Madonna delle Grazie til højderne 315, 316 og 335 m ved Perona mejerigård og fortsætter så ad kærrestien langs floden Campetto til skæringspunktet med Valle San Lorenzo-Santo Stefano, en provinshovedvej i 313 meters højde.

Den går op ad vejen mod Santo Stefano Roero indtil kærrestien til Beggioni mejerigård, som den passerer, og følger vejen til Molli mejerigård (i 376 meters højde) så langt som til floden Prella. Den går ned ad floden til kærrestien og går tilbage op til Furinetti mejerigård og Audano (i 381 meters højde) ned til 336 meters højde. Den fortsætter efter Roeros provinshovedvej langs Serramiana-dalen til 360 meters højde. Den fortsætter ad vejen til Canemorto-dalen (i 362 meters højde), som den følger til Baldissero (i 410 meters højde)

Vest for Baldissero løber afgrænsningslinjen via højderne 402-394 m langs højderyggen til Baldissero-Sommariva Pernos kommunegrænse i 417 meters højde, som den følger til 402 meters højde.

Fra 402 meters højde krydser den Villa di Sommariva gennem Bocche dei Garbine og Bocche della Merla til 429 meters højde på kommunegrænsen til Pocapaglia-Sommariva Perno, som den krydser.

Så går den videre til højderne 422 og 408 m og videre til Bocche della Ghia og til San Sebastiano (i 391 meters højde).

Den går videre til Pocapaglias kommunevej, drejer til venstre og går nedad langs floden Meinina, møder og følger floden Gera så langt som til jernbanestrækningen Alba-Bra, følger linjen østpå til Monticello d’Alba-Albas kommunegrænse nær Piana Biglini. Derfra løber den nordpå langs Monticello d’Alba-Alba, Corneliano d’Alba-Alba, Piobesi d’Alba-Alba, Piobesi d’Alba-Guarene og Corneliano d’Alba-Guarenes kommunegrænse, indtil den når provinshovedvej SP 10. Afgrænsningen fortsætter langs denne hovedvej til vejkrydset ved den regionale hovedvej SR 29, der fortsætter nordpå helt til Corneliano d’Alba-Guarenes kommunegrænse, som fortsætter til den støder på provinshovedvej SP 171.« Derfra følger afgrænsningslinjen hovedvejen så langt som til Guarene, krydser ringvejen og støder til San Stefanos kommunevej i en højde på 288 m. Den følger så Masos lokalvej og Morrones lokalvej til Cà del Rio (i 165 meters højde) så langt som til provinshovedvejen til Castagnito ned ad denne hovedvej, indtil den støder på San Carlo della Serras kommunevej. Efter højdemærket på 214 m følger linjen San Pietros kommunevej, indtil den når landsbyen Moisa. Den følger Moisas kommunevej og støder til Santa Maria-vejen nær kirken med samme navn i 196 meters højde. Den følger så den kommunale kirkegårdsvej, indtil den støder på Lescheas kommunevej forbi højderne 200 m og 193 m så langt som til 244 m, hvor den støder på provinshovedvejen Castellinaldo-Priocca-Magliano, som den følger forbi de 269 meters højde nær gården San Michele så langt som til vejkrydset ved Magliano Alfieri-Prioccas provinshovedvej. Fra det sted, hvor den løber mod nordøst langs Prioccas provinshovedvej gennem San Bernardo og San Vittore så langt som til 213 meters højde, hvor den møder provinshovedvej 2 (tidligere 231). Den følger så hovedvejen mod nordøst indtil knudepunktet med Priocca-Govones provinshovedvej, der passerer igennem de små landsbyer San Pietro og Via Piana så langt som til kirkegården i Govone. Derfra løber den mod nordvest for en kort afstand langs Cravianos kommunevej nær 253 meters højde, før den følger Bricco Genepretos kommunevej og passerer nær San Rocco og gården Monte Bertolo, før den støder på Cuneo-Astis kommunegrænse. Den fortsætter vestpå langs denne grænse op til vejkrydset ved Prioccas og Canales kommunegrænser.

7. Primær(e) druesort(er)

Arneis B.

Nebbiolo N.

8. Tilknytning til det geografiske område

8.1. »Roero« (BOB) - Oplysninger om det geografiske område

Vindyrkningsområdet Roero strækker sig langs Tanaros venstre flodbred gennem 19 kommuner, hvor der hovedsageligt dyrkes to vinsorter: Nebbiolo og Arneis. Området Roero er karakteriseret ved en klippeformation, der er forbundet med et geologisk fænomen kendt som »Tanaro-omlægningen«, hvilket betyder en ændring i flodens løb, der er fremkommet på grund af en bevægelse i jordskorpen. Denne særlige udvikling førte til en formation af skiftevis lag af sand, ler og kalksten, der kan være blandede på forskellige måder afhængigt af området. Jordbunden i dette område er derfor et resultat af opbrydning eller ny blanding af overlappende lag fra forskellige kilder fra for længst svundne tider på krystalbredden af en gammel indre havbugt, der blev henvist til som Po-golfen. Vinmarkerne er bakkede og udelukkende med sydvendte skråninger for så vidt angår rødvinene. For hvidvinene er nordlig eksponering også tilladt.

8.2. Nærmere oplysninger om produktets kvalitet eller kendetegn, der i det væsentlige eller udelukkende kan tilskrives det geografiske område

Sammensætningen af jordbunden er afgørende for vine, der kommer fra dette område. En større forekomst af sand resulterer i friske, elegante vine med lette aromaer, samtidig med at indflydelsen af ler påvirker vinens farve og kalkstenen de fine aromaer.

Rødvinene i kategori (1) Vin er fremstillet af druer af sorten Nebbiolo, der hovedsageligt dyrkes på de sydvendte skråninger og er vel tilpasset til de magre og sandagtige jordbunde på de stejleste skråninger. Vindyrkningsjorden spiller en afgørende rolle fra begyndelsen, idet den er bestemmende for druernes vækst og modenhed, efterhånden som de udvikler sig fra en frisk og delikat basis og til sidst giver vinene en livlig rubinrød farve med antydning af granatrød, efterhånden som de modnes. I næsen har de aromaer af røde frugter som f.eks. kirsebær, sure kirsebær, hindbær, brombær og solbær, nogle gange ledsaget af fløjlsagtige tanniner og krydrede noter, især for Riserva eller andre lagrede vine.

Hvidvine af typen »Roero«, i kategorierne Vin (1) og Mousserende kvalitetsvin (5) fremstilles af hvide druer af sorten Arneis, der dyrkes på sydvendte skråninger og i køligere nordvendte områder. Druen Arneis nyder godt af Roeros tørre sandstensjordbund, der er løs og let gennemtrængelig med sandagtige lag, der nedbrydes af mergel og resulterer i vine med en let og elegant aroma, der minder om hvide blomster eller frisk frugt som f.eks. æbler, ferskner eller hasselnødder. Takket være egenskaberne ved druesorten Arneis, der trives i dette område, er de mousserende vine delikate, frugtagtige og friske med en god syre på grund af forskellen mellem dag- og nattemperaturer og visse vinmarkers nordvendte retning.

8.3. Årsagssammenhæng mellem elementer af de geografiske områder, som der er henvist til i afsnit 8.1 og 8.2, og menneskelige faktorer

De vinsorter, der traditionelt findes i området, Arneis og Nebbiolo, er forankret i vinavlerkulturen i Roero. Historisk og kulturelt set synes oprindelsen af betegnelsen Arneis, en vinsort, der er blevet dyrket på bakker i Roero siden det 15. århundrede, at stamme fra de lokale producenters praksis på det tidspunkt, hvor denne hvidvins karakter knyttes til det dialektale udtryk for en uregerlig, upålidelig og ilter person. Andre kilder angiver dog, at det stammer fra det dialektale ord »renexij«, der blev anvendt i det 15. århundrede om sorten Arneis, der selv stammede fra betegnelsen Renesio, en vinmark, der er beliggende på bjergene over byen Canale.

Området Roero er karakteriseret ved meget stejle skråninger, der kræver stor opmærksomhed og hårdt arbejde. En vigtig faktor var derfor vinavlernes beslutsomhed, som gennem de store bestræbelser, som denne jord krævede, opnåede den nødvendige viden og ekspertise til at forvalte, på den bedste måde, alle aktiviteter, der udføres på vingården, indtil druerne er høstet.

Endvidere har producenterne med tiden i stigende grad forbedret deres vindyrkningsteknikker ved at anvende de mest passende undersøgelser om jordinddeling for så vidt angår retning og sammensætning for at sikre vinenes kvalitet og hermed udelukke jord i dalbunden, som er for flad, for våd og ikke har tilstrækkelig med sol. En anden vigtig faktor er producenternes vedvarende ekspertise med lagring af vine, herunder på træfade, især for vinene Riserva. Dette gør det muligt at fremstille elegante rødvine med fløjlsagtige tanniner og antydning af krydderier samt en farve over mod granatrød, mens hvidvinene har friske og frugtagtige noter samt en farve, der går fra strågul til gyldengul. Mousserende vine af typen »Roero« DOCG, der er fremstillet i overensstemmelse med kravene i den gældende lovgivning for kategorien Mousserende kvalitetsvin (5), har aromaer med antydning af gær, brødskorpe og vanilje og fremstilles i typer lige fra brut nature til sød, hvilket afspejler deres alsidighed.

9. Andre vigtige betingelser

Yderligere geografiske enheder

Retsgrundlag:

EU-lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

I mærkningen af vinene »Roero« (BOB) kan der nærmere angives navn på mindre »yderligere geografiske enheder« inden for produktionsområdet, der henviser til særlige afgrænsede kommuner, dele af kommuner eller lokaliteter, som er anført på den relevante liste.

Krav vedrørende mærkning

Retsgrundlag:

EU-lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

For vinene »Roero« (BOB), der er fremstillet af Arneis-druer, er nærmere angivelse af druesort på mærkningen valgfrit.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/16977

(1) EUT L 347 af 20.12.2013, s. 671.